শিক্ষাগত যোগ্যতার পরে এবার বয়স-বিতর্কে প্রধানমন্ত্রী নরেন্দ্র মোদী। 
গুজরাত কংগ্রেসের তরফে আজ অভিযোগ করা হয়েছে, গুজরাতে যে কলেজে মোদী পড়েছিলেন, তার নথিতে উল্লিখিত বয়সের সঙ্গে সরকারিভাবে উল্লিখিত বয়সের কোনও মিল নেই। গুজরাতের কংগ্রেসনেতা শক্তি সিন্‌ গোহিল বলেন, ‘‘ভিসানগর এমএন কলেজের নথিতে বলা হয়েছে, বিজ্ঞান বিভাগে দ্বাদশ শ্রেণির ছাত্র নরেন্দ্র দামোদরদাস মোদীর জন্মতারিখ ১৯৪৯ সালের ২৯ অগস্ট। অথচ সরকারিভাবে প্রধানমন্ত্রীর জন্মদিবস হিসাবে ১৯৫০ সালের ১৭ সেপ্টেম্বর দিনটি চিহ্নিত। আমরা জানতে চাই কোন তথ্যটি ঠিক।’’ 
কংগ্রেসনেতা জয়রাম রমেশ আজ জানান, মোদীর বয়স এবং শিক্ষাগত যোগ্যতা সংক্রান্ত ‘প্রকৃত তথ্য’ আগামিকাল ‘ফাঁস’ করবে কংগ্রেস। যদিও কেন্দ্রীয় তথ্য কমিশনের নির্দেশের জেরে গতকালই মোদীর শিক্ষাগত যোগ্যতা সংক্রান্ত বিতর্কের ‘নিষ্পত্তি’ হয়েছিল। গুজরাত বিশ্ববিদ্যালয় কর্তৃপক্ষ জানিয়েছিলেন, স্নাতকোত্তর পরীক্ষায় ‘ফার্স্ট ক্লাস’ পেয়েছিলেন মোদী। উপাচার্য এম এন পটেল বলেন, ‘‘১৯৮৩ সালে রাষ্ট্রবিজ্ঞানে ৬২.৩ শতাংশ নম্বর পেয়ে এমএ ডিগ্রি পেয়েছিলেন নরেন্দ্র মোদী। এমএ পরীক্ষার দুই পর্যায়ের মোট ৮০০ নম্বরের মধ্যে মোদীজির প্রাপ্ত নম্বর ছিল ৪৯৯।’’ 
বিশ্ববিদ্যালয়ের দেওয়া তথ্য অনুযায়ী, এমএ’র প্রথম বর্ষের পরীক্ষায় ৪০০ নম্বরের মধ্যে ২৩৭ এবং দ্বিতীয় বর্ষের পরীক্ষায় ৪০০ নম্বরের মধ্যে ২৬২ পেয়েছিলেন মোদী। বহিরাগত (এক্সটার্নাল) পরীক্ষার্থী ছিলেন তিনি। দ্বিতীয় বর্ষে তাঁর পাঠ্যসূচির তালিকায় ছিল রাষ্ট্রবিজ্ঞান পর্যালোচনা, ইউরোপের রাজনীতি ও সমাজব্যবস্থা, আধুনিক ভারতীয় রাজনীতির বিশ্লেষণ এবং রাজনৈতিক মনস্তত্ত্ব। এই চারটি বিষয়ে মোদীর প্রাপ্ত নম্বর ছিল যথাক্রমে ৬৪, ৬২, ৬৯ এবং ৬৭। 
দিল্লির মুখ্যমন্ত্রী তথা আম আদমি পার্টি’র (আপ) নেতা অরবিন্দ কেজরীবাল মোদীর শিক্ষাগত যোগ্যতার তথ্য চেয়ে কেন্দ্রীয় তথ্য কমিশনার শ্রীধর আচারিয়ুলুকে চিঠি লেখেন। কেজরীবালের অভিযোগ ছিল, হংসরাজ জৈন নামে এক ব্যক্তি তথ্যের অধিকার আইনে (আরটিআই) দিল্লি বিশ্ববিদ্যালয় থেকে ১৯৭৮ সালের স্নাতক নরেন্দ্র মোদী নামধারী সব ব্যক্তির পরীক্ষায় প্রাপ্ত নম্বর জানতে চেয়েছিলেন। কিন্তু বিশ্ববিদ্যালয় কর্তৃপক্ষ জানান, কোনও পরীক্ষার্থীর রোল নম্বর-সহ আবেদন করা না হলে তথ্য দেওয়া সম্ভব নয়। 
এর আগে কেজরীবালের সচিত্র পরিচয়পত্র সংক্রান্ত তথ্য জানতে চেয়ে নীরজ পাণ্ডে নামে এক ব্যক্তি আরটিআই আইনে আবেদন জানিয়েছিলেন। এ বিষয়ে কেন্দ্রীয় তথ্য কমিশনারের চিঠির উত্তরে কেজরীবাল জানান, মোদীর শিক্ষা সংক্রান্ত তথ্য প্রকাশিত হলে তিনিও সচিত্র পরিচয়পত্র সংক্রান্ত তথ্য দেবেন।